               EURÓPAI BIZOTTSÁG
            Brüsszel, 2021.1.27.
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Javaslat
            A TANÁCS HATÁROZATA
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban a megállapodás Írországról/Észak-Írországról szóló jegyzőkönyvének módosítására irányuló határozattal kapcsolatban képviselendő álláspontról

               INDOKOLÁS

               1.A javaslat tárgya

               A Bizottság javasolja, hogy a Tanács határozza meg az Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással (a továbbiakban: a kilépésről rendelkező megállapodás) létrehozott vegyes bizottságban az említett megállapodás módosításáról szóló vegyes bizottsági határozattal kapcsolatban képviselendő álláspontot.

               2.A javaslat háttere

               2.1.A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás

               A kilépésről rendelkező megállapodás meghatározza az Egyesült Királyságnak az Unióból és az Euratomból való rendezett kilépésére vonatkozó szabályokat. A kilépésről rendelkező megállapodás 2020. február 1-jén hatályba lépett.

               2.2.A vegyes bizottság

               A kilépésről rendelkező megállapodás 164. cikkének (1) bekezdése alapján létrehozott vegyes bizottság az Unió és az Egyesült Királyság képviselőiből áll. A vegyes bizottság elnökségét az Unió és az Egyesült Királyság közösen látja el. A kilépésről rendelkező megállapodás VIII. melléklete meghatározza a vegyes bizottság eljárási szabályzatát. A vegyes bizottság évente legalább egyszer ülésezik, vagy az Unió vagy az Egyesült Királyság kérelmére ül össze, és az ülései ütemezését és napirendjét közös megegyezéssel határozza meg.

               A vegyes bizottság feladatait a kilépésről rendelkező megállapodás 164. cikke határozza meg, és azok elsősorban a következőkből állnak:

               ·a megállapodás végrehajtásának és alkalmazásának felügyelete közvetlenül vagy a vegyes bizottságnak jelentést tevő szakbizottságok munkáján keresztül,

               ·határozatok és ajánlások elfogadása, ideértve a megállapodás módosításait az abban előírt esetekben,

               ·a megállapodás értelmezésével és alkalmazásával kapcsolatban esetlegesen felmerülő problémák megelőzése és viták orvosolása.

               2.3.A vegyes bizottság tervezett határozata

               A vegyes bizottság a kilépésről rendelkező megállapodás 164. cikke (5) bekezdésének d) pontja alapján a megállapodást módosító határozatot fogadhat el a hibák kijavítása, a kihagyások vagy más hiányosságok kezelése, illetve a kilépésről rendelkező megállapodás aláírásakor előre nem látható helyzetek kezelése érdekében, feltéve, hogy a módosítások nem módosítják a megállapodás lényegi elemeit.

               A tervezett határozat célja olyan hibák kezelése, amelyek nem módosítják a kilépésről rendelkező megállapodás lényegi elemeit.

               A kilépésről rendelkező megállapodás 166. cikke (2) bekezdésének megfelelően a tervezett határozat kötelező erejű lesz a Felekre nézve. Az eljárási szabályzat 9. szabályának megfelelően a vegyes bizottság által elfogadott határozatokban szerepelnie kell a hatálybalépésük időpontjának.

               3.Az Unió által képviselendő álláspont

               Az Írországról/Észak-Írországról szóló jegyzőkönyv 2. mellékletének kijavítása

               Az Írországról/Észak-Írországról szóló jegyzőkönyvet azért hozták létre, hogy az Egyesült Királyság Unióból való kilépésének keretében kezeljék az Ír-szigetre jellemző egyedi körülményeket. A jegyzőkönyv rendelkezéseket tartalmaz az Írország és Észak-Írország közötti ellenőrzött határ elkerülésére, és Észak-Írország esetében az Unió egységes árupiacához kapcsolódó, korlátozott számú szabályhoz való igazodást irányoz elő. A jegyzőkönyv 2. melléklete a jegyzőkönyv 5. cikkének (4) bekezdésében említett, Észak-Írországra e tekintetben alkalmazandó uniós jogi rendelkezések jegyzékét tartalmazza. E melléklet tévedésből két olyan jogi aktust is felsorol, amelyek az Unióban nyilvántartásba vett új járművek átlagos fajlagos szén-dioxid-kibocsátásának fokozatos csökkentésére kötelezik az új könnyűgépjárművek gyártóit, jóllehet e jogi aktusok nem az áruk Unión belüli forgalomba hozatalához kapcsolódnak.

               4.Jogalap

               4.1.Eljárási jogalap

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A vegyes bizottság által elfogadandó határozat joghatással bíró jogi aktus. A megállapodás 166. cikke (2) bekezdésének megfelelően a tervezett jogi aktus a Felek jogára nézve kötelező érvényű lesz.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               A tervezett jogi aktus elsődleges célkitűzése és tartalma egyrészt a megállapodásnak a kihagyások és hiányosságok kezelése érdekében történő, a megállapodás lényegi elemeit nem változtató módosítására, másrészt pedig a megállapodásnak a megállapodásban kifejezetten előírt esetben történő módosítására vonatkozik.

               A megállapodás megkötése az Európai Unióról szóló szerződés 50. cikkének (2) bekezdésén alapult.

               Ezért és azzal az alapelvvel összhangban, hogy egy jogi aktus csak azonos típusú jogi aktussal módosítható, a javasolt határozat anyagi jogalapja az Európai Unióról szóló szerződés 50. cikkének (2) bekezdése.

               4.2.Anyagi jogalap

               A javításokról szóló határozat az 50. cikk alapján megkötött, Írországról/Észak-Írországról szóló jegyzőkönyvet hajtja végre. Mivel az Írországról/Észak-Írországról szóló jegyzőkönyv az EU és az Egyesült Királyság között Észak-Írország tekintetében létrejött kereskedelmi megállapodásnak minősül, az EUMSZ 207. cikke is jogalap.

               Ezért a javasolt határozat anyagi jogalapja az EUSZ 50. cikke és az EUMSZ 207. cikke.

               4.3.Következtetés

               A javasolt határozat jogalapja ezért az EUSZ 50. cikke és az EUMSZ 207. cikke, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a vegyes bizottság határozata módosítani fogja a kilépésről rendelkező megállapodást, elfogadását követően helyénvaló kihirdetni az Európai Unió Hivatalos Lapjában.

               2020/0367 (NLE)

               Javaslat

               A TANÁCS HATÁROZATA

               az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban a megállapodás Írországról/Észak-Írországról szóló jegyzőkönyvének módosítására irányuló határozattal kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unióról szóló szerződésre és különösen annak 50. cikke (2) bekezdésére,

               tekintettel az Európai Unió működéséről szóló szerződésre és különösen annak 218. cikke (9) bekezdésére,

               tekintettel az Európai Bizottság javaslatára,

               mivel:

               (1)A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (a továbbiakban: a kilépésről rendelkező megállapodás) az Unió a 2020. január 30-i (EU) 2020/135 tanácsi határozat
                  1
                révén megkötötte, és a megállapodás 2020. február 1-jén hatályba lépett.

               (2)A kilépésről rendelkező megállapodás 164. cikke (5) bekezdésének d) pontja felhatalmazza a vegyes bizottságot az említett megállapodást módosító határozatok elfogadására, feltéve, hogy ezek a módosítások a hibák kijavítása, a kihagyások vagy más hiányosságok kezelése, illetve az e megállapodás aláírásakor előre nem látható helyzetek kezelése érdekében szükségesek, és az ilyen határozatok nem módosítják az említett megállapodás lényegi elemeit. A kilépésről rendelkező megállapodás 166. cikkének (2) bekezdése értelmében a vegyes bizottság által elfogadott határozatok kötelező erejűek az Unióra és az Egyesült Királyságra nézve. Az Uniónak és az Egyesült Királyságnak végre kell hajtania az ilyen határozatokat, amelyek a kilépésről rendelkező megállapodással azonos joghatással bírnak. A kilépésről rendelkező megállapodás 182. cikkének megfelelően az Írországról/Észak-Írországról szóló jegyzőkönyv az említett megállapodás szerves részét képezi.

               (3)Az Írországról/Észak-Írországról szóló jegyzőkönyv 2. mellékletének 9. szakaszában tévedésből két, az Unióban nyilvántartásba vett új személygépkocsikra és kisteherautókra vonatkozó szén-dioxid-kibocsátási előírásokkal kapcsolatos jogi aktus is szerepel. A 2. mellékletben felsorolt és az Írországról/Észak-Írországról szóló jegyzőkönyv 5. cikkének (4) bekezdése által alkalmazandóvá tett többi jogszabállyal ellentétben e két rendelet nem az áruk Unión belüli forgalomba hozatalához kapcsolódik. Ezért azokat törölni kell az említett mellékletből.

               (4)Az egyik, egyszer használatos műanyagtermékre vonatkozó jogi aktus e termékek forgalomba hozatalához és az áruk szabad mozgásához kapcsolódik, de csak részben. Csak azoknak a rendelkezéseknek kell szerepelniük a jegyzőkönyv 2. mellékletében, amelyek alapvető fontosságúak a belső piac szabályainak Észak-Írország tekintetében történő alkalmazása szempontjából.

               (5)A vegyes bizottságnak a kilépésről rendelkező megállapodás 164. cikke (5) bekezdésének d) pontja értelmében határozatot kell elfogadnia e hibák kezeléséről.

               (6)Helyénvaló ezért meghatározni az Unió által a vegyes bizottságban képviselendő álláspontot,

               ELFOGADTA EZT A HATÁROZATOT:

               1. cikk

               A kilépésről rendelkező megállapodással létrehozott vegyes bizottságban a megállapodás 164. cikke (5) bekezdésének d) pontjának megfelelően hozandó vegyes bizottsági határozattal kapcsolatban az Unió által képviselendő álláspont a kilépésről rendelkező megállapodás következők szerinti módosítása:

               Az Írországról/Észak-Írországról szóló jegyzőkönyv 2. mellékletében a „9. Gépjárművek, ideértve a mezőgazdasági és erdészeti traktorokat” című szakaszban „Az Európai Parlament és a Tanács (EU) 2015/758 rendelete (2015. április 29.) a 112-es egységes európai segélyhívó szolgáltatáson alapuló fedélzeti e-segélyhívó rendszer kiépítésével összefüggő típus-jóváhagyási követelményekről és a 2007/46/EK irányelv módosításáról” bejegyzés után a következő két bejegyzést el kell hagyni:

               –„Az Európai Parlament és a Tanács 443/2009/EK rendelete (2009. április 23.) a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról”
                  2
               , és

               –„Az Európai Parlament és a Tanács 510/2011/EU rendelete (2011. május 11.) az új könnyű haszongépjárművekre vonatkozó kibocsátási követelményeknek a könnyű haszongépjárművek CO2-kibocsátásának csökkentésére irányuló uniós integrált megközelítés keretében történő meghatározásáról”
                  3
               .

               A jegyzőkönyv 2. melléklete a „25. Hulladék” című szakaszban „Az Európai Parlament és a Tanács (EU) 2019/904 irányelve (2019. június 5.) egyes műanyagtermékek környezetre gyakorolt hatásának csökkentéséről” bejegyzés alatt a következő megjegyzéssel egészül ki:

               „E cikkeknek és részeknek az Észak-Írország tekintetében az Egyesült Királyságra és az Egyesült Királyságban történő alkalmazásával kapcsolatban a 4. cikk (1) bekezdésében, a 14. cikkben és az 17. cikk (1) bekezdésében a „2021. július 3.”-ra történő hivatkozásokat „2022. január 1.”-re történő hivatkozásként kell értelmezni. A 2., 3., 14. és 17. cikk, valamint a melléklet F. része csak annyiban alkalmazandó, amennyiben azok a 4–7. cikkre vonatkoznak.”

               Az Írországról/Észak-Írországról szóló jegyzőkönyv 2. melléklete a „25. Hulladék” című szakaszban a következő rendelkezésekkel egészül ki:

               –Az egyes műanyagtermékek környezetre gyakorolt hatásának csökkentéséről szóló, 2019. június 5-i (EU) 2019/904 európai parlamenti és tanácsi irányelv
                  4
                2–7. cikke, 14. és 17. cikke, valamint mellékletének A., B., C., D. és F. része.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 29., 2020.1.31., 1. o.

                     (2)

                        HL L 140., 2009.6.5., 1. o.

                     (3)

                        HL L 145., 2011.5.31., 1. o.

                     (4)

                        HL L 155., 2019.6.12., 1. o.

    ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            MELLÉKLET
            a következőhöz:
            JavaslatA Tanács határozata
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban a megállapodás Írországról/Észak-Írországról szóló jegyzőkönyvének módosítására irányuló határozattal kapcsolatban képviselendő álláspontról

               MELLÉKLET

               A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottság .../2020 határozata

               (2020. [dátum])

               a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás Írországról és Észak-Írországról szóló jegyzőkönyvének módosításáról

               A VEGYES BIZOTTSÁG,

               tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásra (a továbbiakban: a kilépésről rendelkező megállapodás) és különösen annak 164. cikke (5) bekezdésének d) pontjára,

               mivel:

               (1)A kilépésről rendelkező megállapodás 164. cikke (5) bekezdésének d) pontja felhatalmazza a 164. cikkének (1) bekezdése értelmében létrehozott vegyes bizottságot (a továbbiakban: a vegyes bizottság) a kilépésről rendelkező megállapodást módosító határozatok elfogadására, feltéve, hogy az ilyen módosítások a hibák kijavítása, a kihagyások vagy más hiányosságok kezelése, vagy a megállapodás aláírásakor előre nem látható helyzetek kezelése érdekében szükségesek, és feltéve, hogy az ilyen határozatok nem módosítják e megállapodás lényegi elemeit. A kilépésről rendelkező megállapodás 166. cikkének (2) bekezdése értelmében a vegyes bizottság által elfogadott határozatok kötelező erejűek az Unióra és az Egyesült Királyságra nézve. Az Uniónak és az Egyesült Királyságnak végre kell hajtania az ilyen határozatokat, amelyek a kilépésről rendelkező megállapodással azonos joghatással bírnak.

               (2)A kilépésről rendelkező megállapodás 182. cikke értelmében az Írországról/Észak-Írországról szóló jegyzőkönyv (a továbbiakban: a jegyzőkönyv) e megállapodás szerves részét képezi.

               (3)A jegyzőkönyv 2. mellékletének 9. szakaszában felsorolt és a jegyzőkönyv 5. cikkének (4) bekezdésével Észak-Írország tekintetében az Egyesült Királyságra és az Egyesült Királyságban alkalmazandóvá tett két, az Unióban nyilvántartásba vett új személygépkocsikra és kisteherautókra vonatkozó szén-dioxid-kibocsátási előírásokról szóló jogi aktus nem az e járművek Unión belüli forgalomba hozatalához kapcsolódik. Ezért azokat törölni kell a jegyzőkönyv 2. mellékletéből.

               (4)A jegyzőkönyv 2. mellékletét ki kell egészíteni az elfogadáskor kimaradt nyolc olyan jogi aktussal, amelyek alapvető fontosságúak az áruk belső piacára vonatkozó szabályok Észak-Írország tekintetében történő alkalmazása szempontjából.

               (5)A jegyzőkönyv 2. mellékletében már szereplő egyes jogi aktusok alkalmazási körének egyértelművé tétele érdekében az említett mellékletet három megjegyzéssel kell kiegészíteni,

               ELFOGADTA EZT A HATÁROZATOT:

               1. cikk

               A kilépésről rendelkező megállapodás jegyzőkönyvének 2. melléklete a következőképpen módosul:

               1.a „9. Gépjárművek, ideértve a mezőgazdasági és erdészeti traktorokat” című szakaszban a következő két bejegyzést el kell hagyni:

               „–
                     Az Európai Parlament és a Tanács 443/2009/EK rendelete (2009. április 23.) a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról”

               „–
                     Az Európai Parlament és a Tanács 510/2011/EU rendelete (2011. május 11.) az új könnyű haszongépjárművekre vonatkozó kibocsátási követelményeknek a könnyű haszongépjárművek CO2-kibocsátásának csökkentésére irányuló uniós integrált megközelítés keretében történő meghatározásáról”;

               2.a „6. A kétoldalú biztosítékokra vonatkozó rendeletek” című szakasz a következő bejegyzéssel egészül ki:

               „–
                     Az Európai Parlament és a Tanács (EU) 2019/287 rendelete (2019. február 13.) az Európai Unió és harmadik országok között megkötött egyes kereskedelmi megállapodásokban foglalt kétoldalú védzáradékok és a kedvezmények ideiglenes visszavonását lehetővé tevő egyéb mechanizmusok végrehajtásáról
                  1
               ”;

               3.a „23. Vegyi anyagok és kapcsolódó termékek” című szakasz a következő bejegyzéssel egészül ki:

               „–
                     A Tanács 111/2005/EK rendelete a kábítószer-prekurzoroknak az Unió és harmadik országok közötti kereskedelme nyomon követésére vonatkozó szabályok megállapításáról
                  2
               *”;

               4.a „25. Hulladék” című szakasz a következő bejegyzéssel egészül ki:

               „–
                     Az egyes műanyagtermékek környezetre gyakorolt hatásának csökkentéséről szóló, 2019. június 5-i (EU) 2019/904 európai parlamenti és tanácsi irányelv
                  3
               * 2–7. cikke, 14. és 17. cikke, valamint mellékletének A., B., C., D. és F. része”;

               5.a „29. Élelmiszerek – általános” című szakasz a következő bejegyzéssel egészül ki:

               „–
                     Az Európai Parlament és a Tanács 2011/91/EU irányelve (2011. december 13.) azon árutételt azonosító jelzésekről és jelölésekről, amelyekhez az adott élelmiszer tartozik
                  4
               ”;

               6.a „42. Növényi szaporítóanyag” című szakasz a következő bejegyzésekkel egészül ki:

               „–
                     A Tanács 66/401/EGK irányelve (1996. június 14.) a takarmánynövény-vetőmagok forgalmazásáról
                  5

               –
                     A Tanács 98/56/EK irányelve (1998. július 20.) a dísznövények szaporítóanyagainak forgalmazásáról
                  6

               –
                     A Tanács 2008/72/EK irányelve (2008. július 15.) a vetőmagokon kívüli zöldségszaporító és -ültetési anyagok forgalmazásáról
                  7
               ”;

               7.a „47. Egyéb” című szakasz a következő bejegyzéssel egészül ki:

               „–
                     Az Európai Parlament és a Tanács (EU) 2019/880 rendelete a kulturális javak bejuttatásáról és behozataláról”;

               8.a „4. Kereskedelemmel kapcsolatos általános vonatkozások” című szakasz „Az Európai Parlament és a Tanács 978/2012/EU rendelete (2012. október 25.) az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről” bejegyzés után a következő megjegyzéssel egészül ki:

               „Annak sérelme nélkül, hogy az Unió általános tarifális preferenciáinak rendszere alapján jogosult országokra vonatkozó tarifális preferenciák Észak-Írország tekintetében alkalmazandók az Egyesült Királyságban:

               –a 978/2012/EU rendelet 9. cikke (1) bekezdése c) pontjának ii. alpontjában és VI. fejezetében [Védintézkedésekről és felügyeletről szóló rendelkezések] a »tagállamokra« történő hivatkozások nem érthetők úgy, hogy azok magukban foglalják Észak-Írország tekintetében az Egyesült Királyságot is,

               –a 978/2012/EU rendelet 2. cikke k) pontjában és VI. fejezetében [Védintézkedésekről és felügyeletről szóló rendelkezések] az »Unió piacára« történő hivatkozások nem érthetők úgy, hogy azok magukban foglalják Észak-Írország tekintetében az Egyesült Királyság piacát is, és

               –a 978/2012/EU rendeletben az »uniós termelőkre«, illetve az »uniós iparra« történő hivatkozások nem érthetők úgy, hogy azok magukban foglalják Észak-Írország tekintetében az Egyesült Királyság termelőit, illetve iparát is.”;

               9.az „5. Piacvédelmi eszközök” című szakasz, közvetlenül a szakasz címe alatt a következő megjegyzéssel egészül ki:

               „Annak sérelme nélkül, hogy az Unió piacvédelmi eszközei Észak-Írország tekintetében alkalmazandók az Egyesült Királyságban, az (EU) 2016/1036, az (EU) 2016/1037, az (EU) 2015/478 és az (EU) 2015/755 rendeletben a »tagállamokra« vagy az »Unióra« történő hivatkozások nem érthetők úgy, hogy azok magukban foglalják Észak-Írország tekintetében az Egyesült Királyságot is. Ezenkívül azon importőrök, amelyek Észak-Írországban vámkezelt áruk behozatalakor uniós dömpingellenes, illetve kiegyenlítő vámot fizettek, csupán az ilyen vámok visszatérítését kérhetik az (EU) 2016/1036 rendelet 11. cikkének (8) bekezdése, illetve az (EU) 2016/1037 rendelet 21. cikke alapján.”;

               10.a „6. A kétoldalú biztosítékokra vonatkozó rendeletek” című szakasz, közvetlenül a szakasz címe alatt a következő megjegyzéssel egészül ki:

               „Annak sérelme nélkül, hogy az Unió kétoldalú védintézkedései Észak-Írország tekintetében alkalmazandók az Egyesült Királyságban, az alább felsorolt rendeletekben a »tagállamokra« vagy az »Unióra« történő hivatkozások nem érthetők úgy, hogy azok magukban foglalják Észak-Írország tekintetében az Egyesült Királyságot is.”;

               11.a „25. Hulladék” című szakasz „Az Európai Parlament és a Tanács (EU) 2019/904 irányelve (2019. június 5.) egyes műanyagtermékek környezetre gyakorolt hatásának csökkentéséről” bejegyzés alatt a következő megjegyzéssel egészül ki:

               „E cikkeknek és részeknek az Észak-Írország tekintetében az Egyesült Királyságra és az Egyesült Királyságban történő alkalmazásával kapcsolatban a 4. cikk (1) bekezdésében, a 14. cikkben és az 17. cikk (1) bekezdésében a „2021. július 3.”-ra történő hivatkozásokat „2022. január 1.”-re történő hivatkozásként kell értelmezni. A 2., 3., 14. és 17. cikk, valamint a melléklet F. része csak annyiban alkalmazandó, amennyiben azok a 4–7. cikkre vonatkoznak.”

               2. cikk

               Ez a határozat az elfogadását követő napon lép hatályba.

               Kelt …,

               a Vegyes Bizottság részéről

               a társelnökök

                     (1)

                        HL L 53., 2019.2.22., 1. o.

                     (2)

                        HL L 22., 2005.1.26., 1. o.

                     (3)

                        HL L 155., 2019.6.12., 1. o.

                     (4)

                        HL L 334., 2011.12.16., 1. o.

                     (5)

                        HL 125., 1966.7.11., 2298. o., angol nyelvű különkiadás, I. fejezet, 1965–1966., 132. o.

                     (6)

                        HL L 226., 1998.8.13., 16. o.

                     (7)

                        HL L 205., 2008.8.1., 28. o.


               EURÓPAI BIZOTTSÁG
            Brüsszel, 2021.1.27.
            COM(2020) 833 final/2
            2020/0369(NLE)
            COM(2020) 833 final of 10.12.2020 downgraded on 27.1.2021
            Javaslat
            A TANÁCS HATÁROZATA
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban az uniós jelenlét tekintetében képviselendő álláspontról

               INDOKOLÁS

               1.A javaslat tárgya

               A Bizottság javasolja, hogy a Tanács fogadja el az Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással (a továbbiakban: a kilépésről rendelkező megállapodás) létrehozott vegyes bizottságban a kilépésről rendelkező megállapodás Írországról/Észak-Írországról szóló jegyzőkönyve (a továbbiakban: jegyzőkönyv) 12. cikkének (2) bekezdésben említett jogok gyakorlásával kapcsolatos gyakorlati működési elvekre vonatkozó vegyes bizottsági határozattal kapcsolatban képviselendő álláspontot.

               2.A javaslat háttere

                  A jegyzőkönyv 12. cikkének első bekezdése értelmében az Egyesült Királyság hatóságai felelősek az uniós jognak a jegyzőkönyv által alkalmazandóvá tett rendelkezései végrehajtásáért és alkalmazásáért. A 12. cikk második bekezdése szerint az Unió képviselőinek jogukban áll jelen lenni az Egyesült Királyság hatóságai által végzett, az uniós jog e jegyzőkönyv által alkalmazandóvá tett rendelkezéseinek végrehajtásával és alkalmazásával kapcsolatos bármilyen tevékenység során, valamint a jegyzőkönyv 5. cikkének végrehajtásával és alkalmazásával kapcsolatos tevékenységek során, az Egyesült Királyság pedig kérésre az ilyen tevékenységekkel kapcsolatos minden releváns információt rendelkezésre bocsát, és köteles megkönnyíteni az Unió képviselőinek jelenlétét, valamint az Unió képviselőinek rendelkezésére bocsátani az általuk kért információkat, illetve elvégezni az általuk kért ellenőrző intézkedéseket.

                  A jegyzőkönyv 12. cikke által meghatározott uniós jelenlét célja annak biztosítása, hogy az Unió hatékonyan nyomon követhesse az Észak-Írország tekintetében alkalmazandóvá tett uniós jognak az Egyesült Királyság hatóságai általi alkalmazását és végrehajtását. A jegyzőkönyv 12. cikkének (4) bekezdése kifejezetten kimondja, hogy az uniós intézmények és szervek – beleértve különösen az Európai Bíróságot – e tekintetben ugyanazokkal a hatáskörökkel rendelkeznek, mint amelyeket az uniós jog ruház rájuk.

               3.Az Unió által képviselendő álláspont

               A jegyzőkönyv 12. cikkének (2) bekezdése szerinti jogok gyakorlására vonatkozó gyakorlati működési elvek

               A jegyzőkönyv 12. cikkének (2) bekezdése által biztosított jogok érvényesítése érdekében a vegyes bizottsági határozatban meghatározott gyakorlati működési elvek a következőkről rendelkeznek:

               –az Unió említett jogait gyakorló uniós képviselők kiváltságai és mentességei,

               –az információkérés módozatai,

               –általános elektronikus hozzáférés az Egyesült Királyságnak a jegyzőkönyv végrehajtása szempontjából releváns informatikai rendszereihez, valamint

               –az ellenőrző intézkedések kérelmezésének módozatai.

               A 12. cikk (2) bekezdése szerinti jogok gyakorlása nem korlátozódik Észak-Írország területére, hanem az Egyesült Királyság hatóságai által a jegyzőkönyv végrehajtása során végzett minden tevékenységre vonatkozik, függetlenül azok helyszínétől.

               4.Jogalap

               4.1.Eljárási jogalap

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A vegyes bizottság által elfogadandó határozat joghatással bíró jogi aktus. A megállapodás 166. cikkének megfelelően a tervezett jogi aktus kötelező lesz a részes felekre nézve.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2. Anyagi jogalap

               Az uniós jelenlétről szóló határozat meghatározza az EUSZ 50. cikk alapján megkötött, kilépésről rendelkező megállapodás végrehajtásának feltételeit. Mivel az Írországról/Észak-Írországról szóló jegyzőkönyv az EU és az Egyesült Királyság között Észak-Írország tekintetében létrejött kereskedelmi megállapodásnak minősül, az EUMSZ 207. cikke is jogalap.

               Ezért a javasolt határozat anyagi jogalapja az EUSZ 50. cikke és az EUMSZ 207. cikke.

               4.3.
                     Következtetés

               A javasolt határozat jogalapja ezért az EUSZ 50. cikke és az EUMSZ 207. cikke, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a vegyes bizottság határozata a jegyzőkönyv lényegi rendelkezéseinek végrehajtására vonatkozik, elfogadását követően helyénvaló kihirdetni azt az Európai Unió Hivatalos Lapjában.

               2020/0369 (NLE)

               Javaslat

               A TANÁCS HATÁROZATA

               az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban az uniós jelenlét tekintetében képviselendő álláspontról

               AZ EURÓPAI UNIÓ TANÁCSA,

               tekintettel az Európai Unióról szóló szerződésre és különösen annak 50. cikke (2) bekezdésére,

               tekintettel az Európai Unió működéséről szóló szerződésre és különösen annak 207. cikkére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (a továbbiakban: a kilépésről rendelkező megállapodás) az Unió a 2020. január 30-i (EU) 2020/135 tanácsi határozat
                  1
                 révén megkötötte, és a megállapodás 2020. február 1-jén hatályba lépett.

               (2)A kilépésről rendelkező megállapodás 166. cikke felhatalmazza a vegyes bizottságot, hogy határozatokat fogadjon el minden olyan kérdésben, amely tekintetében a kilépésről rendelkező megállapodás ezt lehetővé teszi. Az Írországról/Észak-Írországról szóló jegyzőkönyv (a továbbiakban: jegyzőkönyv) a kilépésről rendelkező megállapodás szerves részét képezi.

               (3)A jegyzőkönyv 12. cikkének (2) bekezdése megállapítja az Unió azon jogát, hogy jelen legyen az Egyesült Királyság által végzett, a jegyzőkönyv által alkalmazandóvá tett uniós jogi rendelkezéseknek végrehajtásával és alkalmazásával kapcsolatos, valamint a jegyzőkönyv 5. cikkének végrehajtásával és alkalmazásával kapcsolatos bármely tevékenysége során. Kifejezetten úgy rendelkezik, hogy az Egyesült Királyság hatóságaitól tájékoztatás kérhető az említett tevékenységekkel kapcsolatban, és hogy e hatóságok felkérhetők ellenőrző intézkedések végrehajtására.

               (4)A jegyzőkönyv 12. cikkének (3) bekezdése úgy rendelkezik, hogy a jegyzőkönyv által e tekintetben biztosított jogok gyakorlására vonatkozó gyakorlati működési elveket a vegyes bizottság határozza meg. E működési elveknek biztosítaniuk kell, hogy az Unió képviselői hatékonyan gyakorolhassák a jegyzőkönyv 12. cikkének (2) bekezdésében megállapított jogaikat.

               (5)A jegyzőkönyvben meghatározott uniós jelenlét tekintetében figyelembe kell venni az Ír-szigeten fennálló egyedi körülményeket, továbbá az Unió képviselőinek jogaikat a más államok szuverenitásának kellő tiszteletben tartásával és különösen az 1998. április 10-i nagypénteki vagy belfasti megállapodás kellő figyelembevételével kell gyakorolniuk.

               (6)Helyénvaló ezért meghatározni az Unió által a vegyes bizottságban képviselendő álláspontot,

               ELFOGADTA EZT A HATÁROZATOT:

               1. cikk

               A kilépésről rendelkező megállapodás 164. cikkével létrehozott vegyes bizottságban az Unió által – a jegyzőkönyv 12. cikkével összhangban hozandó határozattal kapcsolatban – képviselendő álláspont a vegyes bizottság határozatának az e határozathoz csatolt tervezetén alapul.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 29., 2020.1.31., 1. o.

    ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2020) 833 final/2
            COM(2020) 833 final of 10.12.2020 downgraded on 27.1.2021
            MELLÉKLET
            a következőhöz:
            JavaslatA TANÁCS HATÁROZATA
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban az uniós jelenlét tekintetében képviselendő álláspontról

               MELLÉKLET
                  A vegyes bizottságnak a jegyzőkönyv 12. cikke (2) bekezdésére vonatkozó határozattervezete

               A NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGÁNAK AZ EURÓPAI UNIÓBÓL ÉS AZ EURÓPAI ATOMENERGIA-KÖZÖSSÉGBŐL TÖRTÉNŐ KILÉPÉSÉRŐL SZÓLÓ MEGÁLLAPODÁSSAL LÉTREHOZOTT VEGYES BIZOTTSÁG [x]/2020 HATÁROZATA

               [dátum]

               az Unió képviselőinek az Írországról/Észak-Írországról szóló jegyzőkönyv 12. cikkének (2) bekezdésében említett jogai gyakorlásával kapcsolatos gyakorlati működési elvek meghatározásáról

               1. cikk
                  Tárgy

               (1)Ez a határozat meghatározza az Uniónak az Írországról/Észak-Írországról szóló jegyzőkönyv (a továbbiakban: jegyzőkönyv) 12. cikkének (2) bekezdésében említett jogai képviselőin keresztüli gyakorlásával kapcsolatos gyakorlati működési elveket.

               (2)E határozat alkalmazásában az „érintett tevékenységek” az Egyesült Királyság hatóságainak a jegyzőkönyv 12. cikkének (2) bekezdése szerinti, a jegyzőkönyvvel alkalmazandóvá tett uniós jogi rendelkezések végrehajtásával és alkalmazásával kapcsolatos bármely tevékenysége, valamint a jegyzőkönyv 5. cikkének végrehajtásával és alkalmazásával kapcsolatos tevékenységei, beleértve a jegyzőkönyv alapján elfogadott vegyes bizottsági határozatok végrehajtásával és alkalmazásával kapcsolatos tevékenységeket is.

                  2. cikk
                  Az Unió képviselői

               (1)Az Unió biztosítja, hogy a jegyzőkönyv 12. cikkének (2) bekezdése szerinti jogait gyakorló képviselői jóhiszeműen járjanak el, szorosan együttműködjenek az Egyesült Királyság érintett tevékenységeket folytató hatóságaival, és velük szoros kommunikációt tartsanak fenn.

               (2)A jegyzőkönyv 12. cikkének (2) bekezdése szerinti jogokat gyakorló uniós képviselők nem végezhetnek olyan tevékenységet, amelyek nem kapcsolódnak az említett jogok gyakorlásához.

               (3)Az Unió képviselői a jelenléthez való joguk gyakorlása során figyelembe veszik az Egyesült Királyság hatóságai által számukra nyújtott, a biztonságukra és mások biztonságára vonatkozó iránymutatást. Tiszteletben tartják az Egyesült Királyság bűnüldözésért felelős hatóságai által jogszerűen előírt követelményeket, a kilépésről rendelkező megállapodás harmadik részének XII. címe és XIII. címe (120. és 121. cikk) figyelembevétele mellett.

               (4)Az Unió biztosítja, hogy képviselői a jegyzőkönyv 12. cikkének (2) bekezdése szerinti jogaik gyakorlása következtében tudomásukra jutott információkat csak az Unió intézményeivel, szerveivel, hivatalaival és ügynökségeivel, valamint az Egyesült Királyság hatóságaival közöljék, kivéve, ha az Unió illetékes intézményétől, szervétől, hivatalától vagy ügynökségétől ettől eltérő engedélyt kaptak.

               (5)Az Unió képviselőinek jogukban áll jelen lenni az Egyesült Királyságban végzett érintett tevékenységek során, beleértve minden olyan helyet, ahol áruk vagy állatok kikötőkön vagy repülőtereken keresztül Észak-Írországba érkeznek vagy onnan kilépnek. Az Unió képviselői csak akkor léphetnek be a 3. cikk (1) bekezdésében említett létesítményekbe, ha az Egyesült Királyság hatóságainak képviselői jelen vannak, és azokat az érintett tevékenységek végzése céljából használják, vagy ha valamely létesítmény más módon e célból működik. Az Unió képviselői elkísérhetik az Egyesült Királyság hatóságainak képviselőit minden olyan esetben, amikor azok az érintett tevékenységek bármelyikét végzi, többek között abból a célból is, hogy az előző mondatban említetteken kívüli területeket ellenőrizzék.

               (6)Az Egyesült Királyság elősegíti a jegyzőkönyv 12. cikkének (2) bekezdése szerinti jogaikat gyakorló uniós képviselők jelenlétét, és biztosítja a feladataik ellátásához szükséges valamennyi felszerelést, körülményt és egyéb létesítményt, például megfelelően felszerelt munkaállomást és megfelelő informatikai kapcsolatot.

               (7)Az Unió archívumai az érintett tevékenységekkel kapcsolatos minden információ tekintetében sérthetetlenek.

               (8)Az Egyesült Királyságban jelen lévő uniós képviselők nem akadályozhatók abban, hogy szabadon mozogjanak az Egyesült Királyságban a jegyzőkönyv 12. cikkének (2) bekezdése szerinti jogok gyakorlása céljából.

               (9)A jegyzőkönyv 12. cikkének (2) bekezdése szerinti jogok gyakorlása során az Unió képviselői fényképes személyazonosító igazolványt tartanak maguknál, amely igazolja nevüket, beosztásukat, valamint hogy az Unió mely intézményéhez, szervéhez, hivatalához vagy ügynökségéhez tartoznak. Az Unió az említett személyazonosító kártyákat egy olyan minta alapján állítja ki, amelyet e határozat hatálybalépésétől számított egy hónapon belül megoszt az Egyesült Királysággal.

               (10)A jegyzőkönyv 12. cikkének (2) bekezdése szerinti jogok gyakorlásának helyszínére való megérkezéskor az Unió képviselője bemutatja az (9) bekezdésben említett személyazonosító igazolványt. A megfelelő azonosítást követően az említett uniós képviselőnek – a (3) bekezdés figyelembevétele mellett – haladéktalanul hozzáférést kell biztosítani a létesítményhez.

               (11)Az Unió képviselői előzetes bejelentés vagy jóváhagyás nélkül beutazhatnak az Egyesült Királyságba a jegyzőkönyv 12. cikkének (2) bekezdése szerinti jogok gyakorlása céljából. Az Egyesült Királyságba való beutazáshoz az Unió által kiállított laissez-passer-t használhatják.

               (12)A jegyzőkönyv 12. cikkének (2) bekezdése szerinti jogok gyakorlása céljából az Egyesült Királyságban tartózkodó uniós képviselők – házastársukat és eltartott családtagjaikat is beleértve – nem tartoznak a bevándorlási korlátozások, illetve a külföldiek nyilvántartására vonatkozó szabályok hatálya alá.

               (13)Amíg az Unió képviselői a jegyzőkönyv 12. cikkének (2) bekezdése szerinti jogok gyakorlása céljából az Egyesült Királyságban tartózkodnak, a valuta- és devizaszabályozást illetően ugyanolyan könnyítéseket élvezik, mint amilyeneket a nemzetközi szervezeteknek az Egyesült Királyságban lakó tisztviselői élveznek, és mentesülnek a nemzeti adó alól az Unió vagy a tagállamok által fizetett illetményük, bérük és járandóságuk tekintetében. Ezek a kiváltságok és adómentességek nem vonatkoznak az Unió képviselőire, ha azok brit állampolgárok (kivéve azokat a brit állampolgárokat, akik egyben az Unió valamely tagállamának állampolgárai is, és kinevezésük időpontjában nem rendelkeznek lakóhellyel az Egyesült Királyságban), vagy állandó lakóhellyel rendelkeznek az Egyesült Királyságban.

               (14)Amíg az Unió képviselői a jegyzőkönyv 12. cikkének (2) bekezdése szerinti jogok gyakorlása céljából az Egyesült Királyságban tartózkodnak, jogosultak bútoraikat és ingóságaikat – a gépjárműveket is beleértve – az Egyesült Királyságba vámmentesen behozni és onnét újra kivinni.

               (15)Az Unió képviselőinek az Egyesült Királyságban végzett, a jegyzőkönyv 12. cikkének (2) bekezdése szerinti tevékenységeit a kilépésről rendelkező megállapodás harmadik része XII. címének és XIII. címének (120. és 121. cikk) alkalmazásában a kilépésről rendelkező megállapodás szerinti uniós tevékenységeknek kell tekinteni.

                  3. cikk
                  Kapcsolattartók

               (1)Az Egyesült Királyság az Unió rendelkezésére bocsátja az érintett tevékenységeket végző hatóságok és létesítményeik jegyzékét.

               Az Egyesült Királyság kapcsolattartót jelöl ki az első albekezdésben említett minden egyes hatóság számára, és megadja az Unió számára a vonatkozó kapcsolattartási adatokat.

               (2)Az Egyesült Királyság haladéktalanul tájékoztatja az Uniót az (1) bekezdés első albekezdésében említett jegyzék bármely módosításáról, illetve a kapcsolattartók körében vagy a kapcsolattartási adatokban bekövetkezett bármely változásról.

               (3)Az Unió kapcsolattartót jelöl ki a (2) bekezdés alkalmazása céljából.

                  4. cikk
                  Az információkérés módozatai

               (1)Az Egyesült Királyság képviselője vagy adott esetben kapcsolattartója gyorsan válaszol minden információkérésre, és ezáltal elegendő időt biztosít az Unió képviselője számára az információnak a jegyzőkönyv 12. cikkének (2) bekezdése szerinti jogok gyakorlása céljából történő értékelésére.

               (2)Ha az Egyesült Királyság hatóságai úgy ítélik meg, hogy az információkérés vagy annak relevanciája nem egyértelmű, vagy ha a kért információk köre miatt a kérés teljesítésé túlzott terhet róna rájuk, felkérhetik a kérést benyújtó uniós képviselőt, hogy pontosítsa az információkérést vagy szűkítse a kért információk körét.

               (3)A jegyzőkönyv 12. cikkének (2) bekezdése szerinti jogok gyakorlása során, valamint az e határozat 2. cikkének (1) bekezdésében említett kötelezettségeik kellő figyelembevételével, az Unió képviselői jogosultak megvizsgálni az Egyesült Királyság hatóságainak birtokában lévő, az érintett tevékenységekre vonatkozó információkat tartalmazó dokumentumokat és nyilvántartásokat, és szükség esetén másolatot készíthetnek azokról. Az Unió ezeket az információkat a 2. cikk (4) bekezdésének megfelelően védi.

               (4)Az Unió képviselői kérhetik, hogy az Egyesült Királyságnak az érintett tevékenységeket végző hatóságai adjanak tájékoztatást e tevékenységekről.

                  5. cikk
                  Elektronikus hozzáférés a megfelelő információs rendszerekhez, adatbázisokhoz és hálózatokhoz

               (1)Az Unió kérésére az Egyesült Királyság állandó, folyamatos és valós idejű elektronikus hozzáférést biztosít az Unió képviselői számára az 1. mellékletben felsorolt, az Egyesült Királyság által használt hálózatokon, információs rendszerekben és adatbázisokban, illetve az uniós rendszereknek az Egyesült Királyság által használt nemzeti moduljaiban (a továbbiakban: informatikai rendszerek) tárolt releváns adatokhoz olyan mértékben, amely az Unió képviselői számára a jegyzőkönyv 12. cikkének (2) bekezdése szerinti jogok gyakorlásához szükséges. Az Unió biztosítja, hogy képviselői az említett információkat a (3) és (4) bekezdéssel összhangban védelemben részesítsék.

               (2)Az Unió kérésére az Egyesült Királyság elektronikus hozzáférést biztosít az Unió képviselői számára a 2. mellékletben említett informatikai rendszerekben tárolt releváns információkhoz is olyan mértékben, amely az Unió képviselői számára a jegyzőkönyv 12. cikkének (2) bekezdése szerinti jogok gyakorlásához szükséges. Az Unió biztosítja, hogy képviselői az említett információkat a (3) és (4) bekezdéssel összhangban védelemben részesítsék.

               (3)A – távolról is igénybe vehető – hozzáférés biztosításának feltétele, hogy az Unió képviselői betartsák az egyes informatikai rendszerekre vonatkozó biztonsági és egyéb felhasználói követelményeket.

               (4)Az Unió biztosítja, hogy képviselői az (1) és (2) bekezdésben említett információkat kizárólag a jegyzőkönyv 12. cikkének (2) bekezdése szerinti jogok gyakorlása céljából használhatják fel. Az Unió biztosítja, hogy képviselői azokat az információkat, amelyekhez az (1) és (2) bekezdés értelmében fértek hozzá, csak az Unió intézményeivel, szerveivel, hivatalaival és ügynökségeivel, valamint az Egyesült Királyság hatóságaival közöljék, kivéve, ha az Egyesült Királyság vámhatóságától és az Unió illetékes intézményétől, szervétől, hivatalától vagy ügynökségétől ettől eltérő engedélyt kaptak. Az Egyesült Királyság vámhatóságai csak kellően indokolt esetben tagadhatják meg az információk ilyen közlésének engedélyezését.

               (5)Az Egyesült Királyság az 1. és 2. mellékletben felsorolt informatikai rendszerek meglétével, alkalmazási körével vagy üzemeltetésével kapcsolatos változásokról a változások hatálybalépése előtt kellő időben tájékoztatja az Uniót.

                  6. cikk
                  Az ellenőrző intézkedések kérelmezésének módozatai

               (1)Az Unió képviselői egyedi esetekben szóban vagy írásban ellenőrző intézkedések elvégzését kérhetik. Az ilyen kérelmekben megfelelően meg kell határozni az adott ellenőrző intézkedés kérelmezésének okát. A kérelmeket rendszerint az Egyesült Királyság illetékes hatóságának kapcsolattartó személyéhez kell benyújtani, de a szóbeli kérelmeket az Egyesült Királyság hatóságainak képviselőjéhez is lehet intézni.

               (2)Az Egyesült Királyság hatóságai gyorsan végrehajtják a kért ellenőrző intézkedést.

               (3)Ha az Egyesült Királyság hatóságai úgy ítélik meg, hogy az Unió képviselői a kérelmüket nem kielégítő vagy nem egyértelmű módon indokolták meg, az Egyesült Királyság hatóságai felkérhetik az Unió képviselőit, hogy pontosítsák vagy részletesebben fejtsék ki indokaikat.

                  7. cikk

               A vegyes bizottságnak ezt a határozatot legkésőbb [három] évvel a hatálybalépését követően, illetőleg az Unió vagy az Egyesült Királyság kérésére felül kell vizsgálnia.

                  8. cikk
                  Hatálybalépés

               Ez a határozat 2021. január 1-jén lép hatályba.

               Kelt …,

               a Vegyes Bizottság részéről

               a társelnökök

               1. melléklet: A jegyzőkönyv 5. cikke (3) bekezdésének első mondatában és 5. cikke (1) és (2) bekezdésében említett uniós jogszabályok végrehajtásához szükséges információkat tartalmazó informatikai rendszerek

               ●
                     Customs Declarations Service (CDS), beleértve a kockázati profilokat és az áruk bemutatására és átmeneti megőrzésére vonatkozó információkat, amennyiben rendelkezésre állnak

               ●
                     Goods Vehicle Movement Service (GVMS)

               ●
                     Freight Targeting System, beleértve az Egyesült Királyság kiviteli nyilatkozatokra vonatkozó nyilatkozataival kapcsolatban más eszközökkel gyűjtött információkat is

               ●
                     Észak-Írország importellenőrzési rendszerének (ICS) nemzeti tartománya, a kockázati profilokkal együtt

               ●
                     Észak-Írországúj számítógépesített árutovábbítási rendszerének (NCTS) nemzeti tartománya

               Az Egyesült Királyság hatóságai által a jegyzőkönyv 5. cikke (2) és (4) bekezdésének, valamint 6. cikke (1) bekezdésének végrehajtására használt egyéb rendszerek, beleértve az engedélyekkel kapcsolatos információkat (azaz az Uniós Vámkódexszel és a jegyzőkönyvvel kapcsolatos engedélyeket és határozatokat).

               2. melléklet: Az érintett tevékenységek végrehajtásához szükséges információkat tartalmazó egyéb informatikai rendszerek

               ●
                     A jövedékitermék-szállítási és -ellenőrzési rendszer (EMCS) nemzeti tartománya

               ●
                     A héainformációcsere-rendszer (VIES) nemzeti tartománya és az Egyesült Királyság bármely közvetlenül releváns adatbázisa annak érdekében, hogy lekérdezhetőek legyenek az észak-írországi kereskedők nyilvántartási adatai, valamint az észak-írországi kereskedők által az Egyesült Királyság adóhatóságának szolgáltatott azon információk, amelyek az Észak-Írországban zajló Unión belüli termékbeszerzésekkel kapcsolatos, az észak-írországi kereskedők által bejelentendő adóköteles ügyletekre vonatkoznak.

               ●
                     Az egyablakos (import-)ügyintézési rendszer (IOSS és OSS) nemzeti tartománya

               ●
                     A héa-visszatérítési rendszer nemzeti tartománya


               EURÓPAI BIZOTTSÁG
            Brüsszel, 2021.1.27.
            COM(2020) 835 final/2
            COM(2020) 835 final of 10.12.2020 downgraded on 27.1.2021
            Javaslat
            A TANÁCS HATÁROZATA
            az EUMSZ 218. cikke (9) bekezdésének megfelelően az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban a mezőgazdasági támogatásokkal kapcsolatban képviselendő álláspontról

               INDOKOLÁS

               1.A javaslat tárgya

               A Bizottság javasolja, hogy a Tanács hagyja jóvá az Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással (a továbbiakban: a kilépésről rendelkező megállapodás) létrehozott vegyes bizottságban a mezőgazdasági támogatásoknak – köztük a halászati és akvakultúra-termékek kereskedelmét támogató intézkedéseknek – az Észak-Írország tekintetében az Egyesült Királyságra és az Egyesült Királyságban az Észak-Írországról szóló jegyzőkönyv 10. cikke (1) bekezdésének megfelelően alkalmazandó uniós állami támogatási szabályok alkalmazása alóli, a jegyzőkönyv 10. cikkének (2) bekezdésében előirányzott mentességéről szóló vegyes bizottsági határozattal kapcsolatban képviselendő álláspontot. A jegyzőkönyv 10. cikkének a jegyzőkönyv 6. mellékletével összefüggésben értelmezett (2) bekezdése szerint e határozatnak meg kell határoznia legalább i. a támogatás teljes éves maximális szintjét, valamint ii. az Írországról/Észak-Írországról szóló jegyzőkönyv (a továbbiakban: a jegyzőkönyv) 10. cikkében előírtak szerint a WTO-rendelkezéseknek („zölddoboz”) megfelelő támogatás minimális százalékos arányát.

               2.A JAVASLAT HÁTTERE

               A jegyzőkönyv 10. cikke alapján az Egyesült Királyságnak a mezőgazdasági termékek észak-írországi előállítását és kereskedelmét támogató intézkedéseire a jegyzőkönyv 5. mellékletében felsorolt uniós állami támogatási szabályok alkalmazandók, amennyiben az intézkedések érintik az Észak-Írország és az Unió közötti kereskedelmet. Az említett cikk ugyanakkor egy meghatározott teljes éves maximális támogatási szintig mentességet biztosít az uniós jog alkalmazása alól, feltéve, hogy a mentességet kapott támogatás meghatározott minimális százalékos aránya megfelel a WTO mezőgazdasági megállapodása 2. mellékletében foglalt rendelkezéseknek.

               A vegyes bizottság a rendelkezésre álló legfrissebb információk figyelembevételével, a jegyzőkönyv 6. mellékletével összhangban meghatározza a mentességet élvező támogatás teljes éves maximális szintjét és a minimális százalékos arány kezdeti mértékét.

               A mentességet élvező mezőgazdasági támogatás teljes éves maximális szintje kezdeti mértékének meghatározása során a jegyzőkönyv szerint figyelembe kell venni többek között az Egyesült Királyság jövőbeni mezőgazdasági támogatási rendszerének kialakítását, valamint a 2014–2020-as időszakra szóló jelenlegi többéves pénzügyi keretben (MFF) a közös agrárpolitika keretében Észak-Írországban felmerült kiadások teljes összegének éves átlagát.

               A mentességet élvező mezőgazdasági támogatás teljes éves maximális szintjére vonatkozó minimális százalékos arány kezdeti mértékének meghatározása során a jegyzőkönyv szerint figyelembe kell venni többek között az Egyesült Királyság mezőgazdasági támogatási rendszerének kialakítását, valamint azon százalékos arányt, amely arányban a közös agrárpolitika keretében az Unió egészére fordított, az érintett időszakra bejelentett kiadások megfeleltek a WTO mezőgazdasági megállapodása 2. mellékletében foglalt rendelkezéseknek.

               3.Az Unió által képviselendő álláspont

               A támogatás teljes éves maximális szintjének, valamint a WTO mezőgazdasági megállapodása 2. mellékletében foglalt rendelkezéseknek megfelelő minimális százalékos aránynak a meghatározása.

               A támogatás teljes éves maximális szintjének meghatározása a közös agrárpolitika (KAP) I. és II. pilléréhez tartozó kiadásokra elkülönített összegek alapján történik.

               Az I. pillér (Európai Mezőgazdasági Garanciaalap – EMGA) esetében a kiadások releváns szintjét két fő tényező alapján számították ki: a közvetlen kifizetésekhez kapcsolódó kiadások Egyesült Királyság általi allokációja, valamint a piaci támogatási intézkedésekhez kapcsolódó kiadások a 2014 és 2019 közötti pénzügyi évekre vonatkozó éves záróelszámolási nyilatkozatok alapján. Ez utóbbi magában foglalja az Egyesült Királyság Észak-Írországért felelős kifizető ügynöksége részéről a közös piacszervezés keretében felmerült kiadásokat. Mivel a 2020-as pénzügyi évre vonatkozóan nem állnak rendelkezésre már rendezett számlákra vonatkozó adatok, az átlagos éves összeget a 2014–2019-es időszak figyelembevételével számították ki, és a teljes összeget ennek megfelelően elosztották 6 évvel.

               A II. pillér (Európai Mezőgazdasági Vidékfejlesztési Alap – EMVA) esetében a figyelembe vett összeg a jóváhagyott vidékfejlesztési programhoz tartozó 7 éves átlagos allokáción alapul (beleértve a kiegészítő nemzeti finanszírozást és az Európai Unió működéséről szóló szerződés 42. cikkének hatályán kívül eső kiegészítő finanszírozást).

               Súlyos és előre nem látható válság által érintett években növelni kell a támogatás teljes éves maximális szintjét.

               A mentességet élvező halászati támogatás maximális szintjét a többéves pénzügyi keret (2014–2020) szerinti átlagos kiadások is befolyásolják. A támogatás maximális szintjét ötéves időszakra határozzák meg, éves felső korlátot alkalmazva.

               Annak biztosítása érdekében, hogy egy bizonyos szintű támogatásnak az uniós állami támogatási szabályok alkalmazása alóli mennyiségi mentesítése minőségileg ne ássa alá a halászati ágazatban nyújtott támogatásra vonatkozóan az uniós jogban meghatározott lényegi követelményeket, a közös határozat tükrözi az uniós jogban a támogatott műveletek típusaira vonatkozóan előírt támogathatósági kritériumokat azáltal, hogy kizár bizonyos, a mentesített összegből finanszírozandó műveleteket.

               A WTO mezőgazdasági megállapodásának 2. mellékletében foglalt rendelkezéseknek megfelelő mentesített támogatás minimális százalékos aránya az említett rendelkezéseknek megfelelő uniós támogatás átlagos arányán alapul. Az arányt a 2014 és 2018 közötti uniós költségvetési évekre, azaz a jelenlegi többéves pénzügyi kereten belül az utolsó olyan évekre vonatkozóan a WTO-hoz benyújtott uniós belső támogatási értesítések alapján számították ki, amelyekre vonatkozóan értesítések állnak rendelkezésre (5 éves átlag).

               4.Jogalap

               4.1.Eljárási jogalap

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A vegyes bizottság által elfogadandó határozat joghatással bíró jogi aktus. A megállapodás 166. cikkének megfelelően a tervezett jogi aktus kötelező lesz a felekre nézve.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               A mezőgazdasági támogatásokról szóló határozat meghatározza az 50. cikk alapján megkötött, kilépésről rendelkező megállapodás végrehajtásának feltételeit. Mivel az Írországról/Észak-Írországról szóló jegyzőkönyv az EU és az Egyesült Királyság között Észak-Írország tekintetében létrejött kereskedelmi megállapodásnak minősül, az EUMSZ 207. cikke is jogalap.

               Ezért a javasolt határozat anyagi jogalapja az EUSZ 50. cikke és az EUMSZ 207. cikke.

               4.3.Következtetés

               A javasolt határozat jogalapja ezért az EUSZ 50. cikke és az EUMSZ 207. cikke, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a vegyes bizottság határozata végrehajtja a kilépésről rendelkező megállapodás bizonyos rendelkezéseit, elfogadását követően helyénvaló kihirdetni az Európai Unió Hivatalos Lapjában.

               Javaslat

               A TANÁCS HATÁROZATA

               az EUMSZ 218. cikke (9) bekezdésének megfelelően az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 164. cikkével létrehozott vegyes bizottságban a mezőgazdasági támogatásokkal kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unióról szóló szerződésre és különösen annak 50. cikke (2) bekezdésére,

               tekintettel az Európai Unió működéséről szóló szerződésre és különösen annak 207. cikkére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (a továbbiakban: a kilépésről rendelkező megállapodás) az Unió a 2020. január 30-i (EU) 2020/135 tanácsi határozat
                  1
                 révén megkötötte, és a megállapodás 2020. február 1-jén hatályba lépett.

               (2)A kilépésről rendelkező megállapodás 166. cikke felhatalmazza a vegyes bizottságot arra, hogy határozatokat fogadjon el minden olyan kérdésben, amelyek tekintetében a megállapodás ezt lehetővé teszi. A kilépésről rendelkező megállapodáshoz csatolt, Írországról és Észak-Írországról szóló jegyzőkönyv (a továbbiakban: jegyzőkönyv) a megállapodás elválaszthatatlan részét képezi.

               (3)Az Írországról és Észak-Írországról szóló jegyzőkönyv 10. cikkének (1) bekezdése alapján az Egyesült Királyságnak a mezőgazdasági termékek észak-írországi előállítását és kereskedelmét támogató intézkedéseire – ideértve a halászati és akvakultúra-termékek támogatását is – a jegyzőkönyv 5. mellékletében felsorolt uniós állami támogatási szabályok alkalmazandók, amennyiben az intézkedések érintik az Észak-Írország és az Unió közötti kereskedelmet. A 10. cikk (2) bekezdése ugyanakkor egy meghatározott teljes éves maximális támogatási szintig mentességet biztosít az uniós jog alkalmazása alól, feltéve, hogy a mentességet kapott támogatás meghatározott minimális százalékos aránya megfelel a WTO mezőgazdasági megállapodása 2. mellékletében foglalt rendelkezéseknek.

               (4)A támogatás teljes éves maximális szintjét és a minimális százalékos arányt a jegyzőkönyv 6. mellékletben meghatározott szempontok figyelembevételével kell meghatározni.

               (5)A halászati és akvakultúra-termékektől eltérő mezőgazdasági termékekkel kapcsolatban nyújtott támogatás teljes éves maximális szintjének kiszámítása az Észak-Írországban a jelenlegi, 2014–2020-as többéves pénzügyi keretben a közös agrárpolitika (KAP) keretében felmerült és tervezett átlagos kiadások figyelembevételével történt.

               (6)A minimális százalékos arány meghatározása a WTO mezőgazdasági megállapodásának 2. mellékletében foglalt rendelkezéseknek megfelelő uniós támogatás átlagos arányának figyelembevételével történt, az EU által a WTO-nak az elmúlt öt évben, vagyis abban az időszakban küldött összes támogatási értesítés alapján, amelyben a jelenlegi többéves pénzügyi kereten belül értesítéseket küldtek a WTO-nak.

               (7)A mezőgazdasági ágazatban nyújtott támogatásokra vonatkozó teljes éves maximális szintet ezért 429 millió EUR-ban kell meghatározni.

               (8)A halászati és akvakultúra-termékek esetében a támogatás maximális szintjét – az európai többéves pénzügyi keret (2014–2020) alatti átlagos kiadások alapján – ötéves időszakra vonatkozóan 19,5 millió EUR-ban kell meghatározni, legfeljebb 4,5 millió EUR éves felső határral.

               (9)Annak elkerülése érdekében, hogy a mentesített támogatást olyan műveletek finanszírozására használják fel, amelyek egyébként nem támogathatók a halászati ágazatban, a vegyes bizottsági határozatban rögzíteni kell, hogy bizonyos, az uniós jogban meghatározott műveletek nem támogathatók.

               (10)Helyénvaló ezért meghatározni az Unió által a vegyes bizottságban képviselendő álláspontot,

               ELFOGADTA EZT A HATÁROZATOT:

               1. cikk

               A kilépésről rendelkező megállapodás 164. cikkével létrehozott vegyes bizottságban az Unió által – a jegyzőkönyv 10. cikkével összhangban hozandó határozattal kapcsolatban – képviselendő álláspont a vegyes bizottság határozatának az e határozathoz csatolt tervezetén alapul.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 29., 2020.1.31., 1. o.

    ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2020) 835 final/2
            COM(2020) 835 final of 10.12.2020 downgraded on 27.1.2021
            MELLÉKLET
            a következőhöz:
            Javaslat – A Tanács határozata
            az EUMSZ 218. cikke (9) bekezdésének megfelelően az Európai Unió által a mezőgazdasági támogatásokról szóló vegyes bizottsági határozattal kapcsolatban képviselendő álláspontról

               TERVEZET – AZ EURÓPAI UNIÓ–EGYESÜLT KIRÁLYSÁG VEGYES BIZOTTSÁG […/2020] HATÁROZATA

               (2020. […])

               A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv 10. cikkének (2) bekezdésében említettek szerint a mentességet élvező támogatás teljes éves maximális szintje és a minimális százalékos arány kezdeti mértékének meghatározásáról

               A VEGYES BIZOTTSÁG

               tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyvre és különösen annak 10. cikke (2) bekezdésére és 6. mellékletére,

               A KÖVETKEZŐKÉPPEN HATÁROZOTT:

               1. cikk

               A halászati és akvakultúra-termékektől eltérő mezőgazdasági termékekre nyújtott támogatás teljes éves szintje

               (1) A halászati és akvakultúra-termékektől eltérő mezőgazdasági termékek esetében a mentesített támogatásnak az Írországról/Észak-Írországról szóló jegyzőkönyv 10. cikke (2) bekezdésében említett kezdeti teljes éves maximális szintje 382,2 millió GBP
                  1
               .

               (2) Az Egyesült Királyság a mentesített támogatás (1) bekezdésben említett teljes éves maximális szintjét egy adott évben legfeljebb 25,03 millió GBP összegre növelheti a mentesített támogatás teljes éves maximális szintjének azon részével, amelyet az előző naptári évben nem használtak fel.

               (3) A mentesített támogatás (1) bekezdésben említett teljes éves maximális szintjét egy adott évre vonatkozóan 6,8 millió GBP összeggel meg kell növelni:

               a) amennyiben az adott évben az Európai Unió Írországra kiterjedő intézkedéseket hozott az 1308/2013/EU rendelet
                  2
                II. része I. címének I. fejezete vagy 219., 220. vagy 221. cikke alapján; vagy

               b) a következők okán:

               i. állatbetegség;

               ii. a piacot jelentősen megzavaró vagy ennek veszélyét előrevetítő esemény vagy körülmény, amennyiben ez a helyzet vagy annak a piacra gyakorolt hatásai valószínűsíthetően fennmaradnak vagy tovább romlanak;

               iii. olyan súlyos piaci zavar esete, amely közvetlenül a fennálló népegészségügyi, illetve állat- vagy növényegészségügyi és betegségekből eredő veszélyek okozta fogyasztói bizalomvesztésre vezethető vissza; vagy

               iv. természeti katasztrófa, amely Észak-Írország területét érinti, és nem egyformán érinti a teljes Ír-szigetet.

               A b) pont kizárólag akkor alkalmazandó, ha az Egyesült Királyság legalább 10 nappal a teljes éves támogatási szint megnövelése lehetőségének igénybevétele előtt tájékoztatta erről az Európai Uniót.

               2. cikk

               A halászati és akvakultúra-termékekre nyújtott támogatás teljes éves szintje

               (1) A halászati és akvakultúra-termékek esetében a mentesített támogatásnak az Írországról/Észak-Írországról szóló jegyzőkönyv 10. cikke (2) bekezdésében említett kezdeti teljes éves maximális szintje 16,93 millió GBP az e határozat hatálybalépését követő első öt évben, valamint bármely azt követő ötéves időszakban. Ugyanakkor e termékek esetében a mentesített támogatás teljes éves szintje egyetlen évben sem haladhatja meg a 4,01 millió GBP-t.

               (2) A következő műveletek nem jogosultak finanszírozásra az (1) bekezdésben említett összegekből:

               a)a hajó halászati kapacitását növelő műveletek és a hajó halfelderítő képességét javító eszközök;

               b)új halászhajók építése vagy behozatala;

               c)a halászati tevékenységek végleges beszüntetése;

               d)a halászati tevékenységek ideiglenes szüneteltetése, kivéve, ha az a következők valamelyikéhez kapcsolódik:

                              i. az Egyesült Királyság vagy Észak-Írország tekintetében az Egyesült Királyság hatóságai által legfeljebb hat hónapos időszakra bevezetett vészhelyzeti intézkedések, amelyek célja a tengeri biológiai erőforrásokat vagy a tengeri ökoszisztémát érintő súlyos fenyegetések enyhítése;

                              ii. nemzetközi halászati megállapodás vagy az ahhoz csatolt jegyzőkönyvek meg nem újítása;

                             iii. az Egyesült Királyságban vagy Észak-Írország tekintetében az Egyesült Királyságban jogszabályok alapján közzétett halászati gazdálkodási terv, amely olyan politikákat határoz meg, amelyek célja egy vagy több halállomány fenntartható szintre történő helyreállítása vagy ezen állományok fenntartható szinten tartása;

                              iv. az Egyesült Királyság vagy Észak-Írország tekintetében az Egyesült Királyság hatóságai által a halászati vagy akvakultúra-ágazatra súlyos hatást gyakorló népegészségügyi vagy egyéb szükséghelyzetre válaszul bevezetett vészhelyzeti intézkedések;

               e)felderítő halászat;

               f)üzleti tevékenység tulajdonjogának átadása; valamint

               g)közvetlen állománypótlás, kivéve, ha arról az Egyesült Királyság vagy Észak-Írország tekintetében az Egyesült Királyság hatóságai által hozott, a halállományok vagy a tengeri ökoszisztéma megőrzésére irányuló intézkedések rendelkeznek, illetve kísérleti állománypótlás esetén.

               A d) pontban előírt kivételek feltétele, hogy az érintett halászhajó vagy halász által végzett halászati tevékenységeket ténylegesen felfüggesszék, és a finanszírozást hajónként legfeljebb hat hónapra nyújtsák.

               3. cikk

               Minimális százalékos arány

               A jegyzőkönyv 10. cikkének (2) bekezdésében említett minimális százalékos arány kezdeti mértéke 83 %, és az 1. cikkben említett mentesített teljes éves támogatási szint összegére alkalmazandó.

               4. cikk

               Felülvizsgálat

               A vegyes bizottság rendszeresen felülvizsgálja ezt a határozatot és annak végrehajtását.

               5. cikk

               Hatálybalépés

               Ez a határozat 2021. január 1-jén lép hatályba.

               Kelt …,

               a Vegyes Bizottság részéről

               a társelnökök

                     (1)

                        Az e határozatban GBP-ben meghatározott valamennyi számítás és összeg EUR-ra történő átváltásához a 2019. évi közvetlen kifizetési árfolyamot (1 EUR = 0,89092 GBP) kell alkalmazni.

                     (2)

                           Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).


               EURÓPAI BIZOTTSÁG
            Brüsszel, 2021.1.27.
            COM(2020) 841 final/2
            2020/0373(NLE)
            COM(2020) 841 final of 14.12.2020 downgraded on 27.1.2021
            Javaslat
            A TANÁCS HATÁROZATA
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottságban a megállapodás szerinti választottbírói testület tagjaként szolgálni kész és arra alkalmas 25 személyt tartalmazó jegyzék összeállításáról, valamint a megállapodás szerinti választottbírói testületnek az Unió által kinevezett tagjaiként szolgálni kész és arra alkalmas személyek tartaléklistájáról szóló határozat elfogadása tekintetében képviselendő álláspontról

               INDOKOLÁS

               1.A javaslat tárgya

               A Bizottság javasolja, hogy a Tanács határozza meg az Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással (a továbbiakban: a kilépésről rendelkező megállapodás) létrehozott vegyes bizottságban az említett megállapodás módosításáról szóló vegyes bizottsági határozattal kapcsolatban képviselendő álláspontot.

               2.A javaslat háttere

               2.1.A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás

               A kilépésről rendelkező megállapodás meghatározza az Egyesült Királyságnak az Unióból és az Euratomból való rendezett kilépésére vonatkozó szabályokat. A kilépésről rendelkező megállapodás 2020. február 1-jén hatályba lépett.

               2.2.A vegyes bizottság

               A kilépésről rendelkező megállapodás 164. cikkének (1) bekezdése alapján létrehozott vegyes bizottság az Unió és az Egyesült Királyság képviselőiből áll. A vegyes bizottság elnökségét az Unió és az Egyesült Királyság közösen látja el. A kilépésről rendelkező megállapodás VIII. melléklete meghatározza a vegyes bizottság eljárási szabályzatát. A vegyes bizottság évente legalább egyszer ülésezik, vagy az Unió vagy az Egyesült Királyság kérelmére ül össze, és az ülései ütemezését és napirendjét közös megegyezéssel határozza meg.

               A vegyes bizottság feladatait a kilépésről rendelkező megállapodás 164. cikke határozza meg, és azok elsősorban a következőkből állnak:

               ·a megállapodás végrehajtásának és alkalmazásának felügyelete közvetlenül vagy a vegyes bizottságnak jelentést tevő szakbizottságok munkáján keresztül,

               ·határozatok és ajánlások elfogadása, ideértve a megállapodás módosításait az abban előírt esetekben,

               ·a megállapodás értelmezésével és alkalmazásával kapcsolatban esetlegesen felmerülő problémák megelőzése és viták orvosolása.

               2.3.A vegyes bizottság tervezett jogi aktusa

               A kilépésről rendelkező megállapodás 171. cikkének (1) bekezdése szerint a vegyes bizottság legkésőbb az átmeneti időszak végéig összeállítja azon 25 személy jegyzékét, akik készek és alkalmasak arra, hogy a választottbírói testület tagjaként szolgáljanak. A vegyes bizottság gondoskodik arról is, hogy a jegyzék mindenkor megfeleljen a kilépésről rendelkező megállapodásban meghatározott különös követelményeknek.

               A tervezett határozat célja azon személyek jegyzékének összeállítása, akik készek és alkalmasak arra, hogy a kilépésről rendelkező megállapodás szerinti választottbírói testületek tagjaiként szolgáljanak.

               A kilépésről rendelkező megállapodás 166. cikke (2) bekezdésének megfelelően a tervezett határozat kötelező erejű lesz a Felekre nézve. Az eljárási szabályzat 9. szabályának megfelelően a vegyes bizottság által elfogadott határozatokban szerepelnie kell a hatálybalépésük időpontjának.

               3.Az Unió által képviselendő álláspont

               A kilépésről rendelkező megállapodásban meghatározott átmeneti időszak 2020. december 31-én ér véget. A kilépésről rendelkező megállapodás rendelkezéseinek túlnyomó többsége – a vitarendezésre vonatkozó, a hatodik rész III. címében található rendelkezések is – 2021. január 1-jén lép hatályba. Szükséges, hogy 2021. január 1-jére rendelkezésre álljon a választottbírák jegyzéke a kilépésről rendelkező megállapodás értelmezésével kapcsolatos viták esetére, mivel ettől az időponttól kezdve bármelyik fél kötelező erejű döntéseket hozó választottbíróság elé utalhatja a vitákat.

               Az Unió és az Egyesült Királyság közös egyetértéssel kiválasztott öt személyt a választottbírói testület elnöki tisztségének betöltésére. Az Unió és az Egyesült Királyság egyaránt tíz-tíz személyt javasolt a választottbírói testület tagjainak tisztségére.

               Az Unió által képviselendő álláspontnak ezért támogatnia kell a kilépésről rendelkező megállapodás 171. cikkének (1) bekezdése szerinti határozat – azon 25 személy jegyzékének összeállítása, akik készek és alkalmasak arra, hogy a megállapodás szerinti választottbírói testület tagjaiként szolgáljanak – vegyes bizottság általi elfogadását, összhangban a jelen javaslathoz csatolt határozattervezettel összhangban.

               Emellett az Unió kiválasztott egy 17 főből álló tartalékállományt, akikkel az Unió igényei szerint felveheti a kapcsolatot, amikor a vegyes bizottság a 171. cikk (1) bekezdésének utolsó mondatával összhangban aktualizálja a 25 főt tartalmazó jegyzéket.

               4.Jogalap

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A vegyes bizottság által elfogadandó határozat joghatással bíró jogi aktus. A megállapodás 166. cikke (2) bekezdésének megfelelően a tervezett jogi aktus a Felekre nézve kötelező erejű lesz.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               A tervezett jogi aktus célkitűzése és tartalma az Unió álláspontjának kialakítása azon személyek jegyzékével kapcsolatban, akik készek és alkalmasak arra, hogy a kilépésről rendelkező megállapodás szerinti választottbírói testületek tagjaiként szolgáljanak. A megállapodás megkötésének jogalapja az Európai Unióról szóló szerződés 50. cikkének (2) bekezdése volt.

               A javasolt határozat jogalapja ezért az Európai Unióról szóló szerződés 50. cikkének (2) bekezdése, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a vegyes bizottság határozatának célja azon személyek jegyzékének összeállítása, akik készek és alkalmasak arra, hogy a kilépésről rendelkező megállapodás szerinti választottbírói testület tagjaiként szolgáljanak, a vegyes bizottság határozatát elfogadását követően helyénvaló kihirdetni az Európai Unió Hivatalos Lapjában.

               2020/0373 (NLE)

               Javaslat

               A TANÁCS HATÁROZATA

               az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottságban a megállapodás szerinti választottbírói testület tagjaként szolgálni kész és arra alkalmas 25 személyt tartalmazó jegyzék összeállításáról, valamint a megállapodás szerinti választottbírói testületnek az Unió által kinevezett tagjaiként szolgálni kész és arra alkalmas személyek tartaléklistájáról szóló határozat elfogadása tekintetében képviselendő álláspontról

               AZ EURÓPAI UNIÓ TANÁCSA,

               tekintettel az Európai Unióról szóló szerződésre és különösen annak 50. cikke (2) bekezdésére,

               tekintettel az Európai Unió működéséről szóló szerződésre és különösen annak 218. cikke (9) bekezdésére,

               tekintettel az Európai Bizottság javaslatára,

               mivel:

               (1)A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (a továbbiakban: a kilépésről rendelkező megállapodás) az Unió a 2020. január 30-i (EU) 2020/135 tanácsi határozat
                  1
                révén megkötötte, és a megállapodás 2020. február 1-jén hatályba lépett.

               (2)A kilépésről rendelkező megállapodás 171. cikkének (1) bekezdése szerint a vegyes bizottság legkésőbb a kilépésről rendelkező megállapodásban meghatározott átmeneti időszak végéig összeállítja azon 25 személy jegyzékét, akik készek és alkalmasak arra, hogy a kilépésről rendelkező megállapodás szerinti választottbírói testület tagjaiként szolgáljanak. A vegyes bizottságnak gondoskodnia kell arról, hogy a jegyzék mindenkor megfeleljen a követelményeknek.

               (3)A kilépésről rendelkező megállapodás 171. cikkének (2) bekezdése szerint a jegyzék kizárólag olyan személyeket foglalhat magában, akiknek függetlenségéhez nem férhet kétség, akik rendelkeznek a saját országukban a legmagasabb bírói tisztségbe történő kinevezéshez szükséges képesítéssel vagy akik elismert szakértelemmel rendelkező jogtudósok, és szaktudással vagy tapasztalattal rendelkeznek az uniós jog és a nemzetközi közjog területén. A jegyzék nem tartalmazhat olyan személyeket, akik az uniós intézmények, illetve valamely tagállam kormányának vagy az Egyesült Királyság kormányának tagjai, tisztviselői vagy egyéb alkalmazottai.

               (4)Az Unió és az Egyesült Királyság együttesen öt személyt javasolt a választottbírói testület elnöki tisztségére, és tíz-tíz személyt javasolt a választottbírói testület tagjainak.

               (5)Helyénvaló meghatározni az Unió által a vegyes bizottságban képviselendő álláspontot.

               (6)Helyénvaló továbbá tartalékállományt létrehozni azon szakértőkből, akik készek és alkalmasak arra, hogy a kilépésről rendelkező megállapodás szerinti választottbírói testület tagjaiként szolgáljanak, és akikkel fel lehet venni a kapcsolatot annak érdekében, hogy a 25 személyt tartalmazó jegyzéket az Unió részéről naprakészen tartsák,

               ELFOGADTA EZT A HATÁROZATOT:

               1. cikk

               A kilépésről rendelkező megállapodás 164. cikkének (1) bekezdésével létrehozott vegyes bizottságban az Unió által képviselendő álláspont a vegyes bizottság e határozathoz I. mellékletként csatolt határozattervezetén alapul.

               A fenti albekezdésben említett határozatot elfogadó vegyes bizottsági ülésen az Unió által képviselendő álláspont annak támogatása, hogy az ülés jegyzőkönyvéhez csatolni kell egy feljegyzést, amely meghatározza a kilépésről rendelkező megállapodással létrehozott választottbírói testület elnöki tisztségét a jövőben betöltő személyeknek a jelöltek II. mellékletben foglalt listájáról történő kinevezésére irányuló eljárásokat.

               2. cikk

               Azon személyek tartaléklistáját, akiket az Unió a jövőben a 25 fős listán szereplő üres álláshelyek betöltésére javasolhat, a III. melléklet tartalmazza.

               3. cikk

               A vegyes bizottság határozatát közzé kell tenni az Európai Unió Hivatalos Lapjában.

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Tanács (EU) 2020/135 határozata (2020. január 30.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről (EGT-vonatkozású szöveg) (HL L 29., 2020.1.31., 1. o.).

    ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2020) 841 final/2
            COM(2020) 841 final of 14.12.2020 downgraded on 27.1.2021
            MELLÉKLET
            a következőhöz:
            JavaslatA Tanács határozata
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottságban a megállapodás szerinti választottbírói testület tagjaként szolgálni kész és arra alkalmas 25 személyt tartalmazó jegyzék összeállításáról, valamint a megállapodás szerinti választottbírói testületnek az Unió által kinevezett tagjaiként szolgálni kész és arra alkalmas személyek tartaléklistájáról szóló határozat elfogadása tekintetében képviselendő álláspontról

               I. MELLÉKLET […]

               A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottság .../2020 határozata

               (XXX)

               a megállapodás szerinti választottbírói testület tagjaként szolgálni kész és arra alkalmas 25 személyt tartalmazó jegyzék összeállításáról, valamint a megállapodás szerinti választottbírói testületnek az Unió által kinevezett tagjaiként szolgálni kész és arra alkalmas személyek tartaléklistájáról

               A VEGYES BIZOTTSÁG,

               tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásra
                  1
                (a továbbiakban: a kilépésről rendelkező megállapodás) és különösen annak 171. cikke (1) bekezdésére,

               mivel:

               (1)A kilépésről rendelkező megállapodás 171. cikkének (1) bekezdésével összhangban, a vegyes bizottság legkésőbb az említett megállapodásban meghatározott átmeneti időszak végéig összeállítja azon 25 személy jegyzékét, akik készek és alkalmasak arra, hogy választottbírói testület tagjaként szolgáljanak.

               (2)A kilépésről rendelkező megállapodás 171. cikkének (2) bekezdése szerint a jegyzék kizárólag olyan személyeket foglalhat magában, akiknek függetlenségéhez nem férhet kétség, akik rendelkeznek a saját országukban a legmagasabb bírói tisztségbe történő kinevezéshez szükséges képesítéssel vagy akik elismert szakértelemmel rendelkező jogtudósok, és szaktudással vagy tapasztalattal rendelkeznek az uniós jog és a nemzetközi közjog területén. Ezek a személyek nem lehetnek az uniós intézmények, illetve valamely tagállam kormányának vagy az Egyesült Királyság kormányának tagjai, tisztviselői vagy egyéb alkalmazottai.

               (3)Tekintettel arra, hogy az Unió és az Egyesült Királyság együttesen öt személyt javasolt a választottbírói testület elnöki tisztségére, valamint tekintettel az Uniónak, illetve az Egyesült Királyságnak a választottbírói testület tagjainak tisztségét betöltő tíz-tíz személyre vonatkozó javaslatára,

               ELFOGADTA EZT A HATÁROZATOT:

               1. cikk

               A kilépésről rendelkező megállapodás szerinti választottbírói testület tagjaiként szolgálni kész és arra alkalmas 25 személy jegyzékét az I. melléklet tartalmazza.

               2. cikk

               Ez a határozat 2021. január 1-jén lép hatályba.

               Kelt …,

                  a Vegyes Bizottság részéről

                  a társelnökök

               I. MELLÉKLET

               a …/2020 vegyes bizottsági határozathoz

               A kilépésről rendelkező megállapodás szerinti választottbírói testület elnökei

               Corinna Wissels

               Angelika Helene Anna Nussberger

               Jan Klucka

               Daniel Bethlehem

               Gabrielle Kaufmann-Kohler

               A kilépésről rendelkező megállapodás szerinti választottbírói testület rendes tagjai

               EU:

               Hubert Legal

               Helena Jaderblöm

               Ursula Kriebaum

               Jan Wouters

               Christoph Walter Hermann

               Javier Diez-Hochleitner

               Alice Guimaraes-Purokoski

               Barry Doherty

               Tamara Capeta

               Nico Schrijver

               Egyesült Királyság:

               Sir Gerald Barling

               Sir Christopher Bellamy

               Zachary Douglas

               Sir Patrick Elias

               Dame Elizabeth Gloster

               Sir Peter Gross

               Toby Landau QC

               Dan Sarooshi QC

               Jemima Stratford QC

               Sir Michael Wood

                     (1)

                  HL L 29., 2020.1.31., 7. o.

    ---documentbreak--- NA ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2020) 841 final/2
            COM(2020) 841 final of 14.12.2020 downgraded on 27.1.2021
            MELLÉKLET
            a következőhöz:
            Javaslata Tanács határozata
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottságban a megállapodás szerinti választottbírói testület tagjaként szolgálni kész és arra alkalmas 25 személyt tartalmazó jegyzék összeállításáról, valamint a megállapodás szerinti választottbírói testületnek az Unió által kinevezett tagjaiként szolgálni kész és arra alkalmas személyek tartaléklistájáról szóló határozat elfogadása tekintetében képviselendő álláspontról

               II. MELLÉKLET […]

               A kilépésről rendelkező megállapodással létrehozott vegyes bizottság 2020. december xx-i ülésének jegyzőkönyvéhez csatolandó feljegyzéstervezet a kilépésről rendelkező megállapodás szerinti választottbírói testület elnöki tisztségét betöltő személyek jegyzékén szereplő jelöltek jövőbeni jelölésére irányuló eljárások meghatározásáról

                  A vegyes bizottság a mai napon elfogadta annak a 25 személynek a jegyzékét, akik készek és alkalmasak arra, hogy a kilépésről rendelkező megállapodás 171. cikke szerinti választottbírói testület tagjaként szolgáljanak. A Felek emlékeztetnek arra, hogy az elnökök listáján szereplő ötödik személyt sorsolással választották ki, amelyre 2020. december 9-én, mindkét Fél képviselőinek jelenlétében került sor.

                  Az egyensúly tartós biztosítása érdekében rotációt kell alkalmazni, amelynek során abban az esetben, ha az ötös listán három helyet elfoglaló Fél által delegált elnök pozíciója üresedik meg, a másik Fél terjeszt elő három jelöltet, akik közül az első Fél – három munkanapon belül – kiválasztja azt a személyt, aki betölti a megüresedett elnöki tisztséget .

                  Amennyiben az ötös listán két helyet elfoglaló Fél által delegált elnök pozíciója üresedik meg, nem kerül sor rotációra, és ez a Fél terjeszt elő három jelöltet, akik közül a másik Fél – három munkanapon belül – kiválasztja azt a személyt, aki betölti a megüresedett elnöki tisztséget.

                  Ennek következtében az elnökök jegyzékében mindig szerepelni fog az egyes Felek által delegált legalább egy-egy személy.

                  A fentiek szerinti minden egyes személycserét követően a vegyes bizottságnak a kilépésről rendelkező megállapodás 171. cikkével összhangban elfogadott határozattal módosítania kell a 25 személyt tartalmazó jegyzéket.

                  Minden esetre a vegyes bizottság a mai napon elfogadott vegyes bizottsági határozat hatálybalépésétől számított két év elteltével felülvizsgálja a 25 személyt tartalmazó jegyzéket. A Felek minden tőlük telhetőt megtesznek annak érdekében , hogy e felülvizsgálat során a kilépésről rendelkező megállapodásban foglaltaknak megfelelően közösen javaslatot tegyenek az öt elnököt tartalmazó jegyzékre. Ez a jegyzék legkésőbb a felülvizsgálat kezdetétől számított hat hónapon belül az előző jegyzék helyébe lép.

                  Amennyiben a felülvizsgálati eljárás során a Felek nem tudnak megállapodásra jutni az ötödik elnök személyéről, az adott időpontban az ötös listán két helyet elfoglaló Fél három jelöltet terjeszt elő, akik közül a másik Fél – három napon belül – kiválasztja azt a személyt, aki betölti a megüresedett elnöki tisztséget. A felülvizsgálati eljárást követően a vegyes bizottságnak a kilépésről rendelkező megállapodás 171. cikkével összhangban elfogadott határozattal módosítania kell a 25 személyt tartalmazó jegyzéket.

                  A Felek által az e feljegyzésben meghatározott eljárás szerinti, a másik Fél általi kiválasztásra javasolt valamennyi jelöltnek meg kell felelnie a kilépésről rendelkező megállapodás 171. cikkében meghatározott követelményeknek, és amennyiben valamelyik Fél indokoltan úgy ítéli meg, hogy nem ez a helyzet, fenntartja magának a jogot, hogy kifogást emeljen e jelöltnek a jegyzékbe való felvétele vagy a kinevezése ellen.

    ---documentbreak--- NA ---documentbreak--- NA ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2020) 841 final/2
            COM(2020) 841 final of 14.12.2020 downgraded on 27.1.2021
            MELLÉKLET
            a következőhöz:
            Javaslata Tanács határozata
            az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottságban a megállapodás szerinti választottbírói testület tagjaként szolgálni kész és arra alkalmas 25 személyt tartalmazó jegyzék összeállításáról, valamint a megállapodás szerinti választottbírói testületnek az Unió által kinevezett tagjaiként szolgálni kész és arra alkalmas személyek tartaléklistájáról szóló határozat elfogadása tekintetében képviselendő álláspontról

               III. MELLÉKLET

                  A megállapodás szerinti választottbírói testületnek az Unió által kinevezett tagjaiként szolgálni kész és arra alkalmas személyek tartaléklistája

               Myron Nicolatos

               Ezio Perillo

               Vilenas Vadapalas

               Andreas Müller

               Pierre d’Argent

               Radostin Georgiev Petrov

               Costas Clerides

               Antonin Mokry

               Carri Ginter

               Nikolaos Markopoulos

               Jukka Snell

               Janos Martonyi

               Alessandra Pietrobon

               Ignas Vegele

               Anita Kovalevska

               Kaj I. Hober

               Matej Avbelj